A 12. isonzói csata idején (1917. október 24. – november 7.) a légelhárítás lelőtte a gépét és ellenséges területen hajtott végre kényszerleszállást, de a támadó osztrák–magyar csapatok miatti fejetlenségben sikerült visszatérniük saját egységeikhez. 1917 októberében visszavonták a frontszolgálattól, a légierő törzstisztjévé nevezték ki a 2. Isonzó-hadsereg vezérkaránál. 1918 márciusában a német légierő parancsnoka, Ernst von Hoeppner altábornagy mellé nevezték ki osztrák–magyar összekötő tisztnek. Emellett a német Bogohl 2 és Bogohl 6 bombázóezredek kötelékében részt vett Nancy, Amiens és Párizs bombázásában; sőt egy Gotha nehézbombázóval Dovert is támadta. A piavei csata (1918. június 15. – június 25.) idejére visszatért Olaszországba, majd visszautazott a nyugati frontra. 1918 novemberében itt érte a háború vége is.